Այս նիւթին շուրջ կարճ խորհրդածութիւնով մըն ալ հանդէս եկաւ VADİP-ի ելմտական յանձնախումբի ատենապետ Մասիս Եոնթան, որ արտայայտեց շրջահայեաց մերձեցումներ։ Իր խօսքերով, պետութենէն բան մը ստանալու ժամանակ պէտք է ըլլալ չափազանց ուշադիր։ Արդարեւ, պետութեան կողմէ բան մը ստանալ միշտ կը նշանակէ ստանձնել յաւելեալ պատասխանատուութիւն։ «Պետութեան կողմէ մասնաւոր վարժարաններուն համար նախատեսուեցան նպաստներ։ Պետութիւնը այդ քայլը առաւ այդ ոլորտին մէջ ներկայութիւնը նուազեցնելու եւ ծախսերը կրճատելու համար։ Մեր վարժարաններն ալ այդ ծիրին մէջ սկսան ստանալ նպաստներ եւ ձեւով մը վերահաստատուեցաւ իրենց մասնաւոր վարժարանի կարգավիճակը։ Մինչեւ հիմա այս նիւթին հետեւանքով պայքարի մէջ ենք՝ որպէսզի ըլլալով փոքրամասնական վարժարաններ՝ մեր հաստատութիւնները չդասուին սովորական մասնաւորներու շարքին, որովհետեւ մենք ունինք տրազերծ ըլլալու իրաւունք եւ այդ մէկը վտանգի պէտք չէ ենթարկուի կամայ թէ ակամայ», ըսաւ Եոնթան։